دوْکتور صدیق اؤز دئدیگی کیمی گنج یاشلاریندان شعر دئمگه باشلامیشدیر. ایلک شعرلرین تبریزین دانشسرای مقدماتی مرکزینده درس اوخورکن دیواری گونده‌لیکلرده نشر ائدیردی و اوندان قاباق دبیرستان اوخورکن اینشا زنگلری اینشا موضوعونو شعر اولاراق یازیردی و اونون آدینی بیر چوخلاری شاعیر دئیه خطاب ائدیردیلر. جیددی اولاراق او تۆرکجه شعرلرینی ۱۳۴۷ ایلینده هنر و اجتماع هفته‌لیک درگی‌سینده نشر ائتدی. اینقیلابین ایلک گونلرینده اونون کیچیک شعرلر آدلی شعر کیتابی نشر اولدی. بۇ کیتاب بوتون ایراندا ایلک تۆرکجه کیتاب اولاراق اینقیلاب عرفه‌سینده نشر ائدیلمیشدیر. سوْنرا صمد بهرنگی منظومه‌سی، اوچغون داخما، شعر کیتابلاری چاپ اولدی. سون ایللرده بئش جیلد لوحه‌لر کیتابی (زنگان لوحه‌لری، باکی لوحه‌لری، اردبیل لوحه‌لری، قاشقای لوحه‌لری، حلب لوحه‌لری) شعر کیتابلاری چاپ اوْلموشدور. ها بئله تبریز یوللاریندا کیتابی بونلارین یانیندا نشر ائدیلمیشدیر. ائل نیسگیلی کیتابیندا اونون بوتون شعرلری توپلانمیشدیر. خزه‌للر کیتابی حسین دوزگونون یئنی شیوه‌ده یازدیغی شعرلری احتوا ائدیر. اونون شعرلریندن باشقالاری سئچمه‌لر ترتیب ائتمیش نشره یئتیرمیشلر. او جومله‌دن رضا همراز گوللر آچاجاق آدلی شعر کیتابی، سعید موغانلی توپراق قوخوسو آدلی شعر کیتابی، صدیار وظیفه بیر بؤلوک دورنا آدلی شعر کیتابی ترتیب ائتمیشلر. بهروز ایمانی ایسه اونون کیتابلارینین نقدینده سؤز سوراغیندا (سوْنرادا لوحه‌دن لوحه‌یه) آدلی تنقیدی اثر نشر ائتمیشدیر. هابئله یورد غزللری و آناما هدیه شعر کیتابلاری ذیکر ائدیلمه‌لی‌دیر. اونون شعری اوْلدوقجا ساده آنلاملی و معنا باخیمیندان زنگین و فورما جهت‌دن ایسه اوره‌گه‌یاتیم‌دیر.